Komission ilmoitus, joka koskee direktiiviluonnosta kilpailusta sähköisen viestinnän palvelujen markkinoilla

(2001/C 96/02)

(ETA:n kannalta merkityksellinen teksti)

Komissio hyväksyi komission direktiiviluonnoksen kilpailusta sähköisen viestinnän palvelujen markkinoilla.

Komissio aikoo hyväksyä direktiivin kuultuaan mahdolliset huomautukset kaikilta asianomaisilta osapuolilta.

Komissio kehottaa kiinnostuneita kolmansia osapuolia esittämään mahdolliset huomautukset jäljempänä julkaistusta direktiiviluonnoksesta.

Huomautusten on oltava komissiolla kahden kuukauden kuluessa tämän ilmoituksen julkaisemisesta. Huomautukset voidaan lähettää komissiolle telekopiona (N:o (32-2) 296 98 19) tai sähköpostitse: Lambros.Papadias@cec.eu.int tai postitse seuraavaan osoitteeseen: Euroopan komissio Kilpailuasiain pääosasto

Yksikkö C 1

Toimisto J-70 2/271

Rue de la Loi/Wetstraat 200

B - 1049 Bruxelles/Brussel.

Luonnos komission direktiiviksi kilpailusta sähköisen viestinnän palvelujen markkinoilla

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 86 artiklan 3 kohdan,

sekä katsoo seuraavaa:

(1) Kilpailusta telepalvelumarkkinoilla 28 päivänä kesäkuuta 1990 annettua komission direktiiviä 90/388/ETY(1) on muutettu olennaisesti useaan kertaan erityisesti direktiivillä 95/51/EY(2), direktiivillä 96/2/EY(3), direktiivillä 96/19/EY(4) ja direktiivillä 1999/64/EY(5). Koska muutoksia on tehtävä lisää, kyseiset direktiivit olisi selvyyden vuoksi laadittava uudelleen. Myös direktiiviä 94/46/EY(6) olisi muutettava.

(2) Perustamissopimuksen ja erityisesti sen 86 artiklan mukaan komission tehtävänä on varmistaa, että jäsenvaltiot noudattavat yhteisön oikeuden mukaisia velvollisuuksiaan julkisten yritysten ja niiden yritysten osalta, joille on myönnetty erityisoikeuksia ja yksinoikeuksia. Perustamissopimuksen 86 artiklan 3 kohdan nojalla komissio voi tarkentaa ja selventää tästä artiklasta johtuvia velvollisuuksia sekä tässä yhteydessä asettaa edellytykset, jotka ovat välttämättömiä, jotta komissio voi tehokkaasti täyttää mainitussa kohdassa sille asetetun valvontavelvollisuuden.

(3) Kilpailusta telepalvelumarkkinoilla annetussa direktiivissä 90/388/ETY vaadittiin jäsenvaltioita lakkauttamaan telepalvelujen tarjoamiseen liittyvät erityisoikeudet ja yksinoikeudet lukuun ottamatta puhelintoimintaa, satelliittipalveluja ja matkaviestinliikennettä. Direktiivissä 94/46/EY vaadittiin jäsenvaltioita lakkauttamaan yksinoikeudet ja erityisoikeudet myös satelliittipalvelujen tarjonnalta lukuun ottamatta puhelintoimintaa. Direktiivissä 95/51/EY vaadittiin jäsenvaltioita poistamaan kaikki rajoitukset kaapelitelevisioverkkojen siirtokapasiteetin käytöltä telepalvelujen tarjontaan lukuun ottamatta puhelintoimintaa. Vuotta myöhemmin direktiiviä 90/388/ETY muutettiin direktiivillä 96/2/EY, jolla vapautettiin matkaviestinnän ja henkilökohtaisen viestinnän markkinat. Täydellinen kilpailu televiestintämarkkinoilla toteutettiin direktiivillä 96/19/EY, jossa vaadittiin jäsenvaltioita lakkauttamaan yksinoikeudet ja erityisoikeudet myös puhelintoiminnan tarjonnan alalla sekä perustamaan ja tarjoamaan televerkkoja telepalvelujen tarjontaa varten. Direktiivissä 1999/64/EY vaadittiin jäsenvaltioita varmistamaan, että yleisten televerkkojen ja yleisten puhelintoimintapalvelujen tarjonnan markkinoilla määräävässä asemassa olevat ja erityis- tai yksinoikeuksien turvin perustettua kaapelitelevisioverkkoa hallinnoivat teleorganisaatiot käyttävät oikeudellisesti erillisiä yksiköitä hallinnoimaan televiestintä- ja kaapelitelevisioverkkojaan.

(4) Euroopan parlamentti ja neuvosto ovat antaneet perustamissopimuksen 95 artiklan nojalla myös muita direktiivejä, joiden tavoitteena on pääasiassa ollut telepalvelujen sisämarkkinoiden luominen toteuttamalla avoimen verkon ja yleispalvelun tarjoaminen avoimilla markkinoilla, joilla vallitsee kilpailu; tällaisia direktiivejä ovat erityisesti avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annettu Euroopan parlamentin ja neuvoston direktiivi 98/10/EY(7), televiestinnän yhteenliittymisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annettu Euroopan parlamentin ja neuvoston direktiivi 97/33/EY(8), sellaisena kuin se on muutettuna direktiivillä 98/61/EY(9), neuvoston direktiivien 90/387/ETY ja 92/44/ETY muuttamisesta niiden mukauttamiseksi kilpailuympäristöön televiestinnän alalla 6 päivänä lokakuuta 1997 annettu Euroopan parlamentin ja neuvoston direktiivi 97/51/EY(10) sekä telepalvelualan yleisten valtuutusten ja yksittäisten toimilupien yhteisistä puitteista 10 päivänä huhtikuuta 1997 annettu Euroopan parlamentin ja neuvoston direktiivi 97/13/EY(11).

(5) Komissio ilmoitti Euroopan parlamentille, neuvostolle, talous- ja sosiaalikomitealle ja alueiden komitealle antamassaan vuoden 1999 viestintäalan uudelleentarkastelussa nimeltään "Kohti sähköisen viestinnän perusrakenteiden ja niihin liittyvien palvelujen uutta järjestelmää"(12) televiestinnän alan uudesta lainsäädäntöjärjestelmästä, jonka tarkoituksena on edistää ja pitää yllä avoimia ja kilpailukykyisiä eurooppalaisia sähköisen viestinnän palvelujen markkinoita. Ilmoitettu tavoite oli vähentää voimassa olevien säädösten määrä 26:sta kuuteen. Tämän mukaisesti komissio ehdotti, että annetaan yksi kehysdirektiivi, jossa yksilöidään politiikan yleiset ja erityiset tavoitteet, ja neljä erityistä direktiiviä, jotka koskevat valtuutuksia ja toimilupia, käyttöoikeuksia ja yhteenliittämistä, yleispalvelua sekä yksityisyyttä ja tietosuojaa. Kyseiset direktiivit perustuisivat perustamissopimuksen 95 artiklaan. Lisäksi komissio kodifioisi ja yksinkertaistaisi direktiivin 90/388/ETY.

(6) Ottaen huomioon kehitys, joka on ollut ominaista vapauttamisprosessille ja Euroopan telemarkkinoiden asteittaiselle avautumiselle vuodesta 1990, jolloin direktiivi 90/388/ETY alun perin annettiin, olisi säilytettävä ainoastaan ne säännökset, jotka ovat edelleen välttämättömiä direktiivien 90/388/ETY, 94/46/EY, 95/51/EY, 96/2/EY, 96/19/EY ja 1999/64/EY tavoitteiden saavuttamiseksi. Sittemmin vanhentuneet säännökset olisi selvyyden vuoksi poistettava. Tiettyjä kyseisissä direktiiveissä käytettyjä määritelmiä on lisäksi muutettu, jotta ne vastaisivat telealan uusinta teknistä kehitystä yleensä. Jos mahdollista, tiettyjen säännösten sanamuotoa olisi lisäksi selvennettävä niiden soveltamisen helpottamiseksi ottaen tarvittaessa huomioon perustamissopimuksen 95 artiklan nojalla annetut direktiivit ja direktiivien 90/388/ETY, 94/46/EY, 95/51/EY, 96/2/EY, 96/19/EY ja 1999/64/EY soveltamisen kautta hankittu kokemus.

(7) Tässä direktiivissä viitataan "sähköisen viestinnän palveluihin" ja "sähköisen viestinnän verkkoihin" aiemmin käytettyjen käsitteiden "telepalvelut" ja "televerkot" asemesta. Nämä uudet määritelmät ovat välttämättömiä, jotta otettaisiin huomioon lähentyminen, joka on viime vuosina muokannut tietotekniikka-, viestintä- ja telealaa yhdistämällä yhden nimikkeen alla kaikki sähkömagneettisten signaalien siirtoon liittyvät sähköisen viestinnän palvelut ja/tai verkot (eli kiinteät ja langattomat verkot, kaapelitelevisio-, satelliittiverkot).

(8) Tässä yhteydessä on syytä tehdä selväksi, että jäsenvaltioiden on lakkautettava (jos ne eivät ole jo tehneet sitä) yksinoikeudet ja erityisoikeudet kaikkien sähköisen viestinnän verkkojen tarjoamiselta, eikä ainoastaan sähköisen viestinnän palvelujen tarjoamiselta, vaikka tällä direktiivillä ei muutetakaan direktiivin 90/388/ETY soveltamisalaa. Sähköisen viestinnän verkkojen määritelmä merkitsee myös, että jäsenvaltio ei saisi rajoittaa operaattorin oikeutta perustaa ja/tai tarjota kaapeliverkkoa sillä perusteella, että tällaista verkkoa voitaisiin käyttää myös televisiosignaalien lähettämiseen. Tämä ei kuitenkaan rajoita sellaisten erityisten sääntöjen soveltamista, joita jäsenvaltiot ovat antaneet noudattaen yhteisön oikeutta ja televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annettua neuvoston direktiiviä 89/552/ETY(13), sellaisena kuin se on muutettuna Euroopan parlamentin ja neuvoston direktiivillä 97/36/EY(14).

(9) Mahdollisuudesta myöntää jäsenvaltiolle, joiden verkot eivät ole riittävän kehittyneitä, enintään viiden vuoden pituinen poikkeus, josta on aiemmin säädetty direktiivin 90/388/ETY 2 artiklan 2 kohdan 4 alakohdassa, olisi luovuttava, koska [...] yhtään tällaista poikkeusta ei enää ole voimassa.

(10) Suhteellisuusperiaatteen mukaisesti jäsenvaltiot eivät enää saisi soveltaa toimilupajärjestelmää sähköisen viestinnän palvelujen tarjoamiseen, mukaan lukien puhelintoiminnan tarjonta, eivätkä sähköisen viestinnän verkkojen perustamiseen ja tarjoamiseen. Tätä tukee Euroopan parlamentin/neuvoston direktiivi [...], jonka mukaan sähköisen viestinnän palveluja tai verkkoja olisi tarjottava valtuutuksen eikä toimiluvan perusteella. Päätökseen tyytymättömällä osapuolella olisi oltava mahdollisuus hakea riippumattomalta elimeltä ja viime kädessä tuomioistuimelta muutosta päätökseen, jolla sitä estetään tarjoamasta sähköisen viestinnän palveluita tai verkkoja. Yhteisön oikeuden perusperiaatteiden mukaan yksilöllä on oikeus tehokkaaseen oikeussuojaan aina kun valtion toimenpiteillä rikotaan direktiivin säännöksistä johtuvia yksilön oikeuksia.(15)

(11) Viranomaisilla voi olla määräävää vaikutusvaltaa julkisten yritysten käyttäytymiseen yritystä koskevien sääntöjen tai osakeomistuksen jakaantumisen vuoksi. Kun jäsenvaltiot käyttävät määräysvaltaa vertikaalisesti integroituneissa verkko-operaattoreissa, jotka hallinnoivat erityis- tai yksinoikeuksien turvin perustettuja verkkoja, kyseisten jäsenvaltioiden on siten varmistettava perustamissopimuksen kilpailusääntöjen mahdollisen rikkomisen välttämiseksi, että kyseiset operaattorit eivät harjoita syrjintää omien sidosyritystensä hyväksi erityisesti asettaessaan ehtoja matkaviestinjärjestelmien ja henkilökohtaisten viestinjärjestelmien yleisille valtuutuksille. Tämän vuoksi jäsenvaltioiden olisi toteutettava kaikki tarvittavat toimenpiteet taatakseen, että tällaisten vertikaalisesti integroituneiden operaattoreiden ja niiden kilpailijoiden välillä ei esiinny syrjintää.

(12) Mitä tulee radiotaajuuksien käyttöoikeuksiin, vaikka direktiivissä 96/2/EY ei vaadittu jäsenvaltioita lakkauttamaan kyseisenä ajankohtana olemassa olevia radiotaajuuksien käyttöä koskevia yksinoikeuksia tai erityisoikeuksia, siinä tehtiin selväksi, että kyseisestä ajankohdasta alkaen tällaiset oikeudet olisi myönnettävä puolueettomin ja syrjimättömin perustein ja matkaviestinjärjestelmien ja henkilökohtaisten viestinjärjestelmien toimilupien myöntämistä olisi rajoitettava ainoastaan taajuusalueen tehokkaaseen käyttöön liittyvien syiden taikka radioliikenteeseen perustuvien sähköisten viestintäjärjestelmien ja muiden satelliittiviestintään tai maa-asemiin perustuvien teknisten järjestelmien välillä esiintyvien haitallisten häiriöiden välttämiseksi ja ainoastaan kun rajoittaminen liittyy taajuusalueen puutteeseen ja on suhteellisuusperiaatteen mukaista. Tässä direktiivissä selvennetään siten direktiivistä 96/2/EY johtuvaa periaatetta säätämällä, että jäsenvaltiot eivät saa myöntää radiotaajuuksien käyttöä koskevia yksinoikeuksia tai erityisoikeuksia. Puolueettomien, syrjimättömien ja selkeiden menettelyiden mukaisesti myönnetyt radiotaajuuksien käyttöoikeudet eivät kuitenkaan muodosta erityisoikeuksia eivätkä siten kuulu tämän kiellon soveltamisalaan.

(13) Siinä määrin kuin kansainvälisten satelliittijärjestöjen perustamista koskevista kansainvälisistä yleissopimuksista johtuvat oikeudet ja velvollisuudet ovat ristiriidassa perustamissopimuksen kilpailusääntöjen kanssa, jäsenvaltioiden olisi toteutettava kaikki tarvittavat toimenpiteet tällaisten ristiriitaisuuksien poistamiseksi. Direktiivin 94/46/EY 3 artiklan mukaan jäsenvaltioiden oli ainoastaan "ilmoitettava komissiolle" tällaisia ristiriitaisuuksia koskevat tietonsa. Tämän direktiivin 11 artiklalla pyritään vahvistamaan jäsenvaltioiden velvoitetta varmistaa satelliittimarkkinoiden täydellinen vapauttaminen poistamalla kaikki rajoitukset, jotka voivat vielä olla voimassa kyseisten kansainvälisten yleissopimusten vuoksi. Tämä vastaa perustamissopimuksen 307 artiklan toista kohtaa, joka koskee ainoastaan jäsenvaltion ennen 1 päivää tammikuuta 1958 tekemiä sopimuksia (tai kun on kyse jäseneksi liittyneistä valtioista, ennen liittymispäivää tekemiä sopimuksia). Tämä säännös ei koske sopimuksia, jotka jäsenvaltio on tehnyt edellä mainitun päivämäärän jälkeen, joten jos ne ovat ristiriidassa perustamissopimuksen kilpailusääntöjen kanssa, yhteisön oikeus syrjäyttää kyseiset sopimukset. Oikeusvarmuuden vuoksi jäsenvaltion, joka on sopimuspuolena tällaisessa sopimuksessa, jonka ehdot ovat ristiriidassa perustamissopimuksen kilpailusääntöjen kanssa, olisi varmistettava, että kyseinen säännös kumotaan muodollisesti.

(14) Tällä direktiivillä säilytetään direktiivissä 1999/64/EY jäsenvaltioille asetettu velvoite varmistaa, että määräävässä asemassa olevat sähköisten viestintäpalvelujen tarjoajat hallinnoivat yleistä sähköisen viestinnän verkkoaan ja kaapelitelevisioverkkoaan oikeudellisesti erillisinä yksikköinä.

(15) Tämä direktiivi ei merkitse muita kuin 11 artiklassa vahvistettuja lisävelvoitteita niille jäsenvaltioille, jotka ovat asianmukaisesti panneet täytäntöön direktiivit 90/388/ETY, 94/46/EY, 95/51/EY, 96/2/EY, 96/19/EY ja 1999/64/EY. Tämä direktiivi ei vaikuta jäsenvaltioiden velvoitteisiin liitteessä I mainittujen direktiivien täytäntöönpanolle ja soveltamiselle asetettujen määräaikojen suhteen,

ON ANTANUT TÄMÄN DIREKTIIVIN:

1 artikla

Määritelmät

Tässä direktiivissä tarkoitetaan:

- "yksinoikeuksilla" jäsenvaltion laein, asetuksin tai hallinnollisin määräyksin ainoastaan yhdelle yritykselle myöntämiä oikeuksia sähköisen viestinnän palvelun tarjoamiseen tai toiminnan harjoittamiseen tietyllä maantieteellisellä alueella,

- "erityisoikeuksilla" oikeuksia, jotka jäsenvaltio myöntää rajoitetulle määrälle yrityksiä tietyllä maantieteellisellä alueella sellaisin laein, asetuksin ja hallinnollisin määräyksin, joilla

- nimetään kaksi tai useampi tällainen yritys tarjoamaan palvelua tai harjoittamaan toimintaa taikka rajoitetaan niiden yritysten määrä, jotka ovat valtuutettuja tarjoamaan palvelua tai harjoittamaan toimintaa, kahteen tai useampaan, perustein, jotka eivät ole puolueettomia, oikeasuhteisia ja syrjimättömiä, tai

- myönnetään yrityksille muin kuin puolueettomin, oikeasuhteisin ja syrjimättömin perustein lainsäädäntöön tai sääntelyyn liittyviä etuuksia, jotka vaikuttavat olennaisesti muiden yritysten kykyyn tarjota samoja sähköisen viestinnän palveluja tai harjoittaa samaa toimintaa samalla maantieteellisellä alueella ja olennaisesti samoin edellytyksin,

- "sähköisen viestinnän verkolla" siirtojärjestelmiä sekä soveltuvin osin kytkentä- tai reitityslaitteistoa ja muita välineitä, joilla voidaan siirtää signaaleja johtojen välityksellä, radioteitse, optisesti tai muulla sähkömagneettisella tavalla. Määritelmä kattaa muun muassa satelliittiverkot, maanpäälliset kiinteät verkot (piiri- ja pakettikytkentäiset, mukaan lukien Internet) ja matkaviestinverkot, radio- ja televisiolähetyksiin käytetyt verkot sekä kaapelitelevisioverkot riippumatta siitä, minkä muotoista informaatiota niissä siirretään,

- "yleisellä viestintäverkolla" sähköisen viestinnän verkkoa, jota käytetään muun muassa yleisesti saatavilla olevien sähköisen viestinnän palvelujen tarjontaan,

- "sähköisen viestinnän palveluilla" korvausta vastaan suoritettuja palveluja, jotka koostuvat kokonaan tai pääosin signaalien siirtämisestä ja reitittämisestä sähköisen viestinnän verkoissa. Palvelu kattaa muun muassa televiestintäpalvelut ja siirtopalvelut yleisradiolähetyksiin käytettävissä verkoissa. Se ei kata palveluja, joilla tarjotaan sähköisen viestinnän verkkojen tai palvelujen kautta välitettävää sisältöä tai käytetään toimituksellista määräysvaltaa sen suhteen,

- "yleisillä sähköisen viestinnän palveluilla" kaikille avoimia sähköisen viestinnän palveluja,

- "verkon liityntäpisteellä" sellaista fyysistä liitäntää ja sen teknistä liitäntäeritelmää, joka on osa yleistä viestintäverkkoa ja välttämätön yleiseen verkkoon pääsylle ja tehokkaalle viestinnälle tässä yleisessä verkossa,

- "satelliittimaa-asemaverkolla" vähintään kahden sellaisen maa-aseman muodostamaa kokonaisuutta, jotka toimivat yhdessä satelliitin välityksellä,

- "matkaviestinpalveluilla ja henkilökohtaisilla viestinpalveluilla" muita kuin satelliittipalveluja, joiden tarjoaminen muodostuu kokonaan tai osittain radioliikenneyhteyksien järjestämisestä matkaviestimen käyttäjälle ja joissa käytetään kokonaan tai osittain matkaviestinjärjestelmiä ja henkilökohtaisia viestinjärjestelmiä,

- "matkaviestinjärjestelmillä ja henkilökohtaisilla viestinjärjestelmillä" matkaviestinverkon infrastruktuurin perustamisesta ja käyttämisestä muodostuvia järjestelmiä, jotka voivat olla mutta joiden ei ole pakko olla kytkettyjä yleisten verkkojen liittymiin matkaviestinten käyttäjien radioliikenneyhteyksien välittämiseksi ja ylläpitämiseksi,

- "puhelintoiminnalla" kaupallista, yleiseen käyttöön tarkoitettua reaaliaikaisen puheen suoran siirron ja kytkennän tarjoamista yleisten kytkentäisten liittymien välillä siten, että jokainen käyttäjä voi tällaiseen liittymään kytketyn laitteen avulla olla yhteydessä toiseen liittymään,

- "kaapelitelevisioverkoilla" sellaista pääasiassa johtimiin perustuvaa infrastruktuuria, jolle jäsenvaltio on antanut toimiluvan radio- tai televisiosignaalien lähettämiseen tai jakeluun yleisölle.

2 artikla

Sähköisen viestinnän verkkojen ja sähköisen viestinnän palvelujen yksinoikeudet ja erityisoikeudet

1. Jäsenvaltiot eivät saa myöntää yksin- tai erityisoikeuksia sähköisen viestinnän verkkojen perustamiselle ja/tai tarjoamiselle tai sähköisen viestinnän palvelujen tarjoamiselle.

2. Jäsenvaltioiden on toteutettava kaikki tarvittavat toimenpiteet sen varmistamiseksi, että jokaisella yrityksellä on oikeus tarjota sähköisen viestinnän palveluja taikka perustaa tai tarjota sähköisen viestinnän verkkoja.

3. Jäsenvaltioiden on varmistettava, että sähköisen viestinnän palvelujen tarjoamiselle sähköisten viestintäpalvelujen tarjoajien perustamien sähköisten viestintäverkkojen, kolmansien osapuolten tarjoamien infrastruktuurien eikä verkkojen, muiden toimitteiden tai paikkojen jakamisen kautta ei aseteta rajoituksia tai tällaisia rajoituksia ei ylläpidetä.

4. Jäsenvaltioiden on varmistettava, että yritykselle sähköisen viestinnän palvelujen tarjoamiseksi tai sähköisen viestinnän verkkojen perustamiseksi ja/tai tarjoamiseksi myönnetty valtuutus sekä tähän liittyvät edellytykset perustuvat puolueettomiin, syrjimättömiin, oikeasuhteisiin ja selkeisiin perusteisiin.

5. Päätös, jolla estetään yritystä tarjoamasta sähköisen viestinnän palveluja tai verkkoja, on perusteltava. Päätökseen tyytymättömällä osapuolella olisi oltava mahdollisuus hakea muutosta riippumattomalta elimeltä ja viime kädessä tuomioistuimelta.

3 artikla

Vertikaalisesti integroituneet julkiset yritykset

Edellä 2 artiklan 2 kohdassa vahvistettujen vaatimusten lisäksi jäsenvaltioiden on liittäessään edellytyksiä matkaviestinjärjestelmien ja henkilökohtaisten viestinjärjestelmien yleisiin valtuutuksiin varmistettava, että sähköisen viestinnän verkkoja tarjoavat vertikaalisesti integroituneet julkiset yritykset eivät harjoita syrjintää oman toimintansa hyväksi.

4 artikla

Radiotaajuuksien käyttöoikeudet

1. Jäsenvaltiot eivät saa myöntää radiotaajuuksien käyttöä koskevia yksinoikeuksia tai erityisoikeuksia. Siinä määrin kuin taajuuksia on saatavilla jäsenvaltioiden on myönnettävä radiotaajuuksien käyttöoikeuksia avointen, syrjimättömien ja selkeiden menettelyiden mukaisesti. Jäsenvaltiot voivat rajoittaa radiotaajuuksien käyttöoikeuksien myöntämistä ainoastaan taajuusalueen tehokkaan käytön perusteella taikka radioliikenteeseen perustuvien sähköisten viestintäjärjestelmien ja muiden satelliittiviestintään tai maa-asemiin perustuvien teknisten järjestelmien välillä esiintyvien haitallisten häiriöiden välttämiseksi ja ainoastaan kun rajoittaminen liittyy taajuusalueen puutteeseen ja on suhteellisuusperiaatteen mukaista.

2. Radiotaajuuksien varaamisen sähköisen viestinnän palveluille on perustuttava puolueettomiin perusteisiin. Menettelyiden on oltava avoimia, ja ne on julkistettava säännöllisin väliajoin.

5 artikla

Numerointi

Jäsenvaltioiden on varmistettava, että kaikki numerointia koskevat yksin- ja/tai erityisoikeudet lakkautetaan ja kaikille yleisille sähköisen viestinnän palveluille on riittävästi numeroita. Näin tehdessään jäsenvaltioiden on varmistettava, että numerot varataan puolueettomalla, syrjimättömällä, oikeasuhteisella ja selkeällä tavalla.

6 artikla

Luettelopalvelut

Jäsenvaltioiden on varmistettava, että kaikki luettelopalvelujen perustamista ja tarjoamista koskevat yksin- ja/tai erityisoikeudet niiden alueella lakkautetaan mukaan lukien sekä luettelojen julkaiseminen että numeropalvelujen tarjoaminen.

7 artikla

Yleispalveluvelvoitteet

1. Kaikkien kansallisten järjestelmien, jotka ovat välttämättömiä julkisille yrityksille direktiivillä [...] kokonaan tai osittain asetettujen yleispalveluvelvoitteiden hoitamisesta aiheutuvien nettokustannusten jakamiseksi, on perustuttava puolueettomiin ja syrjimättömiin perusteisiin ja niiden on vastattava suhteellisuusperiaatetta. Jos yritykset tarjoavat sähköisen viestinnän palveluita osana yleispalveluvelvoitteita, tämä on otettava huomioon laskettaessa niiden osuutta yleispalveluvelvoitteiden nettokustannuksista.

2. Jäsenvaltioiden on annettava kaikki 1 kohdassa tarkoitetut järjestelmät komissiolle tiedoksi, jotta se voi tarkistaa, ovatko järjestelmät perustamissopimuksen ja erityisesti sen 87 ja 88 artiklan mukaisia.

3. Komissio tarkastelee viimeistään 1 päivänä tammikuuta [...] tilannetta jäsenvaltioissa uudelleen ja arvioi erityisesti, rajoittavatko käytössä olevat rahoitusjärjestelmät pääsyä merkityksellisille markkinoille. Jos näin on, komissio tutkii, ovatko muunlaiset menettelyt mahdollisia, ja tekee aiheelliset ehdotukset.

8 artikla

Asennusoikeudet

1. Jäsenvaltiot eivät saa harjoittaa syrjintää yleisen sähköisen viestinnän verkon tarjoajien välillä myöntäessään asennusoikeuksia tällaisten verkkojen tarjoamiseksi.

2. Jos ylimääräisten asennusoikeuksien myöntäminen yrityksille, jotka haluavat tarjota yleisiä sähköisen viestinnän verkkoja, ei ole mahdollista ympäristönsuojelun sekä kaupunkien ja maaseudun maankäytön suunnittelun tavoitteiden vuoksi, jäsenvaltioiden on huolehdittava, että olemassa olevia asennusoikeuksiin perustuvia toimitteita, joita ei saa kahdentaa, voidaan käyttää kohtuullisin ehdoin.

9 artikla

Riippumattomat kansalliset sääntelyviranomaiset

Jäsenvaltioiden on varmistettava, että tyyppihyväksynnän ja velvoittavien eritelmien valvonta, taajuuksien ja numeroiden varaaminen ja käyttöehtojen valvonta sekä muut sääntelytoiminnot kuuluvat sähköisen viestinnän palveluja ja/tai verkkoja tarjoavasta julkisesta yrityksestä riippumattomalle elimelle.

10 artikla

Kirjanpidon eriyttäminen

Jäsenvaltioiden on yleisten sähköisen viestinnän verkkojen ja palvelujen tarjoamista koskevissa valtuutuksissaan huolehdittava vähintään siitä, että jos tällainen valtuutus myönnetään yrityksille, joille myönnetään erityis- tai yksinoikeuksia myös muilla kuin sähköisen viestinnän palvelujen aloilla, nämä yritykset alkavat pitää erillistä kirjanpitoa sähköisen viestinnän palvelujen ja/tai verkkojen tarjoamisen ja muiden toimintojen osalta heti, kun niiden liikevaihto ylittää 50 miljoonaa euroa merkityksellisillä sähköisen viestinnän markkinoilla.

11 artikla

Satelliitit

1. Jäsenvaltioiden on varmistettava, että kaikki satelliittiviestinnän välityskapasiteetin tarjoamista valtuutuksen saaneille satelliittimaa-asemaverkon operaattoreille koskevat sääntelyyn perustuvat kiellot tai rajoitukset poistetaan, ja valtuutettava kaikki alueellaan olevat satelliittiviestinnän välityskapasiteetin tarjoajat todentamaan, että yhdessä kyseisen tarjoajan satelliittiviestinnän välityskapasiteetin kanssa käytettävä satelliittimaa-asemaverkko on tarjoajan satelliittiviestinnän välityskapasiteetin käyttöä koskevien julkaistujen edellytysten mukainen.

2. Jäsenvaltioiden, jotka ovat kansainvälisten satelliittijärjestöjen perustamiseksi tehtyjen kansainvälisten yleissopimusten sopimuspuolia, on siinä määrin kuin kyseiset yleissopimukset ovat ristiriidassa perustamissopimuksen kilpailusääntöjen kanssa, toteutettava kaikki aiheelliset toimenpiteet tällaisten ristiriitaisuuksien poistamiseksi.

12 artikla

Kaapeliverkot

1. Jokaisen jäsenvaltion on varmistettava, että yksikään yleisiä viestintäverkkoja tarjoava yritys ei hallinnoi kaapelitelevisioverkkojaan käyttäen tähän samaa oikeushenkilöä kuin muissa yleisissä sähköisen viestinnän verkoissaan, jos tällainen yritys

a) on jäsenvaltion määräysvallassa tai sillä on erityisoikeuksia; ja

b) on yleisten sähköisen viestinnän verkkojen ja/tai yleisten puhelintoimintapalvelujen tarjonnan alalla määräävässä asemassa merkittävällä osalla yhteismarkkinoita; ja

c) hallinnoi kaapelitelevisioverkkoa, joka on perustettu erityis- tai yksinoikeuksien turvin samalla maantieteellisellä alueella.

2. Komissio tarkastelee uudelleen tämän artiklan soveltamista ajankohtana, jolloin sen mielestä tämän artiklan vaatimukset on täytetty ja asetetut tavoitteet saavutettu, viimeistään kuitenkin (1 päivänä tammikuuta ...).

3. Niiden jäsenvaltioiden, jotka katsovat, että niiden alueella paikallisliittymäinfrastruktuurin ja palvelujen tarjonnan alalla on riittävästi kilpailua, on ilmoitettava tästä komissiolle.

Näihin tietoihin on sisällyttävä tarkka kuvaus markkinarakenteesta. Toimitetut tiedot on pyydettäessä luovutettava asianomaisille osapuolille ottaen huomioon liikesalaisuuksien suojelemiseen liittyvät yritysten oikeutetut edut.

4. Komissio päättää näitä osapuolia kuultuaan kohtuullisessa ajassa, voidaanko yksiköiden oikeudellista erillisyyttä koskevasta velvoitteesta luopua kyseisessä jäsenvaltiossa.

13 artikla

Matkaviestintä ja henkilökohtainen viestintä

1. Jäsenvaltiot eivät saa kieltäytyä myöntämästä valtuutuksia DCS 1800 -standardin mukaisesti toimiville matkaviestinjärjestelmille viimeistään DCS 1800 -taajuuksien myöntämistä koskevan Euroopan radioviestintäkomitean päätöksen jälkeen.

2. Jollei 4 kohdan säännöksistä muuta johdu, jäsenvaltiot eivät saa kieltäytyä myöntämästä valtuutuksia yleisesti saatavilla olevien liittymien tarjoamiseksi mukaan lukien DECT-standardin mukaisesti toimivat järjestelmät.

3. Jäsenvaltiot eivät saa rajoittaa matkaviestintekniikoiden tai -järjestelmien yhdistämistä, erityisesti jos monistandardilaitteisto on käytettävissä. Laajentaessaan nykyisiä radiotaajuuksien käyttöoikeuksia kattamaan kyseiset yhdistelmät jäsenvaltioiden on varmistettava, että laajentaminen on oikeutettua 4 kohdan mukaisesti.

4. Jäsenvaltiot toteuttavat tarvittaessa toimenpiteitä tämän artiklan täytäntöönpanon varmistamiseksi ottaen huomioon vaatimuksen varmistaa merkityksellisillä markkinoilla kilpailevien operaattoreiden välinen tehokas kilpailu.

14 artikla

Kumoaminen

Kumotaan liitteessä I olevassa A osassa luetellut direktiivit ja säännökset sanotun kuitenkaan rajoittamatta jäsenvaltioille asetettuja velvoitteita, jotka koskevat osaksi kansallista lainsäädäntöä saattamiselle ja soveltamiselle asetettuja liitteessä I olevassa B osassa asetettuja aikarajoja.

Viittauksia kumottuihin direktiiveihin pidetään viittauksina tähän direktiiviin ja niitä tulkitaan liitteessä II olevan vastaavuustaulukon mukaisesti.

15 artikla

Jäsenvaltioiden on ilmoitettava komissiolle viimeistään neljän kuukauden kuluessa tämän direktiivin voimaantulosta sen noudattamiseksi toteutetut toimenpiteet.

Näissä jäsenvaltioiden antamissa säädöksissä on viitattava tähän direktiiviin tai niihin on tehtävä tällainen viittaus kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

16 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

17 artikla

Tämä direktiivi on osoitettu kaikille jäsenvaltioille.

(1) EYVL L 192, 24.7.1990, s. 10.

(2) EYVL L 256, 26.10.1995, s. 49.

(3) EYVL L 20, 26.1.1996, s. 59.

(4) EYVL L 74, 22.3.1996, s. 13.

(5) EYVL L 175, 10.7.1999, s. 39.

(6) EYVL L 268, 19.10.1994, s. 15.

(7) EYVL L 101, 1.4.1998, s. 24.

(8) EYVL L 199, 26.7.1997, s. 32.

(9) EYVL L 268, 3.10.1998, s. 37.

(10) EYVL L 295, 29.10.1997, s. 23.

(11) EYVL L 117, 7.5.1997, s. 15.

(12) KOM(1999) 539.

(13) EYVL L 298, 17.10.1989, s. 23.

(14) EYVL L 202, 30.7.1997, s. 60.

(15) Ks. asiat C-70/95, Sodemare SA v. Regione Lombardia (Kok. 1997, s. I-3395) ja 222/86, Unectef v. Heylens ym. (Kok. 1987, s. 4097).